V. Faič, poslanec: (2001-12-11):
Národná rada svojím uznesením č. 1624 z 3. októbra 2001 pridelila vládny návrh o organizácii ústrednej štátnej správy na prerokovanie všetkým výborom Národnej rady Slovenskej republiky okrem mandátového a imunitného výboru, Výboru Národnej rady pre nezlučiteľnosť funkcií, Výboru Národnej rady pre európsku integráciu, Osobitného kontrolného výboru na kontrolu činnosti Slovenskej informačnej služby a na kontrolu činnosti Vojenského spravodajstva. Určené výbory prerokovali predmetný návrh zákona v lehote určenej uznesením Národnej rady. Gestorský výbor nedostal do dňa 6. novembra 2001 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona Národnej rady Slovenskej republiky o rokovacom poriadku. Vládny návrh zákona o organizácii ústrednej štátnej správy odporúčali Národnej rade Slovenskej republiky schváliť s pozmeňujúcimi a doplňujúcimi návrhmi výbory Národnej rady, tak ako ich máte uvedené na strane 3 v časti III spoločnej správy. Z uznesení výborov Národnej rady Slovenskej republiky uvedených pod bodom 3 tejto správy vyplývajú pozmeňujúce a doplňujúce návrhy, tak ako sú uvedené v texte spoločnej správy výborov. Gestorský výbor odporúča o pozmeňujúcich a doplňujúcich návrhov hlasovať, tak ako je na strane 15 spoločnej správy po a) en bloc prijať body 1, 2, 4, 5, 6, 9, 12, 13, 14, 19, 22, 23, 24 a 25, po b) en bloc neprijať body 3, 7, 10, 11, 15, 16, 18, po d) na osobitné hlasovanie prijať bod 22, po e) na osobitné hlasovanie 8, 17 a 20. Gestorský výbor na základe stanovísk výborov k vládnemu návrhu zákona o organizácii ústrednej štátnej správy vyjadrených v ich uzneseniach uvedených pod bodom 3 tejto správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady o rokovacom poriadku v znení neskorších predpisov odporúča Národnej rade Slovenskej republiky vládny návrh zákona o organizácii ústrednej štátnej správy prijať. Vážený pán predsedajúci, po predložení tejto spoločnej správy prosím, aby ste otvorili rozpravu. M. Andel, podpredseda NR SR: Ďakujem veľmi pekne, pán spoločný spravodajca, nech sa páči, zoberte si miesto určené pre spravodajcu. Dámy a páni, otváram rozpravu o tomto bode nášho rokovania. Keďže som nedostal písomne ani jednu prihlášku do rozpravy, pýtam sa, kto sa hlási ústne? Traja poslanci. Pán poslanec Benkovský, pán poslanec Sopko, pani poslankyňa Angelovičová. Uzatváram možnosť podania ďalších prihlášok. Ako prvý má slovo pán poslanec Benkovský. Nech sa páči, pán kolega. M. Benkovský, poslanec: Ďakujem za slovo. Vážený pán podpredseda Národnej rady, vážený pán podpredseda vlády Slovenskej republiky, vážené pani poslankyne, páni poslanci. Dovoľte mi ako podpredsedovi spoločnej komisie Národnej rady Slovenskej republiky pre cestovný ruch, v ktorej sú zastúpené rozhodujúce výbory Národnej rady a všetky koaličné i opozičné poslanecké kluby, teda všetky parlamentné strany, ako i v zastúpení tých, čo chcú zmeniť nepriaznivú situáciu v nezamestnanosti, ale i v zaostalých regiónoch Slovenska, vyjadriť sa k návrhu vládneho zákona o organizácii ústrednej štátnej správy, ktorý máme pod tlačou č. 1152, a to najmä v súvislosti s bodmi 8 a 17 spoločnej správy, ktoré sa týkajú cestovného ruchu a ktoré však gestorský výbor nepodporil. Ospravedlňujem sa ctenému auditóriu, ak budem hovoriť o veciach, ktoré sú už sčasti všeobecne známe a v napredujúcich ekonomikách samozrejmé i za to, že v časti vystúpenia sa dotknem rozpravy o štátnom rozpočte na rok 2002. Chcel by som len pripomenúť, že ešte v apríli tohto roku práve s ohľadom na predpokladané stanoviská vlády som v mene Strany demokratickej ľavice požiadal o prerokovanie správy a Národného programu rozvoja cestovného ruchu v Národnej rade Slovenskej republiky. Stalo sa. Z uznesenia Národnej rady vyplynulo zriadenie spoločnej komisie výborov Národnej rady pre cestovný ruch, ktorá aktívne pracuje a uznesenia číslo 1336, v ktorom Národná rada Slovenskej republiky žiada vládu Slovenskej republiky o predloženie návrhu na zriadenie Národného úradu pre cestovný ruch Slovenskej republiky ako ústredného orgánu štátnej správy v októbri tohto roku 2001. Dnes máme, ako vieme všetci, december. Žiaľ, vláda toto uznesenie evidentne ťahá dostratena a inak povedané, nemá asi záujem problém vážnejšie riešiť. Návrh na zriadenie úradu bol predložený ministerstvom hospodárstva do vlády včas. Táto však prerušila ešte 24. októbra rokovanie o ňom a s uplatnením takých pseudôvodov, ako je potreba predloženia zákona o cestovnom ruchu, pritom každý, aj priemerne informovaný poslanec, osobitne si myslím, že člen vlády by mal vedieť, že v Národnom programe rozvoja cestovného ruchu schváleného vládou i Národnou radou Slovenskej republiky je stanovený rozsah i pôsobnosti, konkrétne úlohy, ktoré vyplývajú z oblasti cestovného ruchu pre takýto úrad. Keďže takéto zdôvodnenie neprešlo, našlo sa nové, ešte zaujímavejšie, že totiž podmienkou schválenia Národného úradu pre cestovný ruch je predloženie návrhu marketingu a štátnej propagácie cestovného ruchu. Takéto dôvody už skutočne hraničia s normálnou súdnosťou. Pokiaľ ide o finančné zabezpečenie, dôvod neexistuje taktiež. Pravda, ministerstvo financií sa vyhovára, že návrh nie je zohľadnený v štátnom rozpočte na rok 2002. Zdá sa, že úradníci z ministerstva financií rozhodujú za poslancov Národnej rady a členov vlády Slovenskej republiky o tom, čo bude a nebude, čo je potrebné a čo nie. Ako si inak možno vysvetliť skutočnosť, že i oni dostali uznesenie Národnej rady z 5. apríla tohto roku i požiadavky z toho vyplývajúce, ktoré si uplatnilo ministerstvo hospodárstva v návrhu štátneho rozpočtu na rok 2002. V tejto súvislosti chcem len pripomenúť, že pozmeňujúci návrh, ktorý zabezpečí jednorazové financovanie zriadenia Národného úradu pre cestovný ruch, prípadne jeho vytvorenia je navrhnuté v pozmeňujúcich návrhoch k štátnemu rozpočtu. Správa a Národný program rozvoja cestovného ruchu smerovala tiež k oživeniu cestovného ruchu cez zmenu postoja vlády Slovenskej republiky, konkrétnu finančnú podporu, legislatívne návrhy a inštitucionálne zabezpečenie. Aj keď je to, aspoň dúfam, zbytočne zdôrazňovať, cestovný ruch je najdynamickejšie sa rozvíjajúcim odvetvím a s najmenšími vstupmi. Žiaľ, práve toto odvetvie je na Slovensku, ktoré má na to takmer ideálne predpoklady len v plienkach a vyvíja sa stále živelne. Kompetentní si stále neuvedomujú, že vďaka svojej dynamike, nízkej investičnej a importnej náročnosti, ako aj pre vysoký podiel živej práce môže byť cestovný ruch jedným z rozhodujúcich nástrojov rozvoja ekonomiky, rastu devízových príjmov, znižovania nezamestnanosti a riešenia problémov zaostávajúcich regiónov. Cestovný ruch patrí k vedúcim odvetviam svetového hospodárstva. Jeho podiel vo vyspelých krajinách neustále rastie. Je nesporné, že cestovný ruch je najefektívnejšou činnosťou na produkciu devíz. Je mimoriadne významným faktorom riešenia politiky zamestnanosti tým, že je schopný vytvárať pracovné miesta pri relatívne najnižších nákladoch, a to najmä tam, kde nikdy nebudú väčšie fabriky ani zahraničné investície. Výrazne tiež napomáha rozvoj hospodárstva v ekonomicky zaostávajúcich regiónoch. Vážené dámy a páni, vzhľadom na počet poslancov a myslím si, že nie je potrebné osobitne sa tu presviedčať o význame cestovného ruchu, preto svoje vystúpenie skrátim. A ešte sa sústredím možno na samotné inštitucionálne zabezpečenie. Základným predpokladom pre to je inštitucionálne zabezpečenie, o tom som už sčasti hovoril. Je smutné, že súčasná vláda výrazne zaostáva za riešeniami svojich predchodcov, a to nielen tých predchádzajúcich, ale i tých dávnych. Už za prvej Československej republiky zákon číslo 252, podržte sa, z roku 1924 zaraďoval v živnostenskom zákone pohostinské ubytovacie činnosti a cestovné kancelárie medzi koncesné činnosti. Významný zlom nastal tiež zákonom č. 149/1939 slovenského zákonníka o cestovnom ruchu, ktorý upravoval organizáciu starostlivosti štátu o cestovný ruch. V roku 1963 bol zriadený zákonom č. 104 Vládny výbor pre cestovný ruchu, čo bolo potvrdené i zákonom č. 143/1968 o československej federácii. Tieto orgány boli významným inštitútom pôsobiacim pozitívne na rozvoj cestovného ruchu aj v daných podmienkach, aké sme v tých časoch prežívali. Chcel by som zdôrazniť, že uznesením vlády Slovenskej republiky č. 450/1995 o zriadení Slovenskej agentúry pre cestovný ruch napriek jej nesporným úspechom v daných podmienkach je len veľmi chudobnou a nič neriešiacou náhradou ústredného orgánu štátnej správy. Aké sú okrem už uvedených dôvodov dôvody na vytvorenie Národného úradu pre cestovný ruch ako ústredného orgánu štátnej správy. V prvom rade je to skutočnosť, že cestovný ruch predstavuje samostatné odvetvie s vlastným výsledným produktom, s vlastnou materiálno-technickou základňou a špecializovanými silami. Nezanedbateľné je i opieranie sa o vlastnú, chcem zdôrazniť, slovenskú surovinovú základňu. Vychádza sa z našich prírodných podmienok, z našich pracovných síl, rozširuje náš vnútorný trh i vonkajšie trhy. A jeho výsledky sú zužitkúvané u nás doma. Treba si uvedomiť, že cestovný ruch je interdisciplinárnym odvetvím, ktoré má priame a intenzívne prepojenie na dopravu, životné prostredie, kultúru, zdravotníctvo, ekológiu, školstvo, telovýchovu a šport, poľnohospodárstvo, služby, zahraničný obchod i financie. Preto základným predpokladom v oblasti rozvoja cestovného ruchu je popri inštitucionálnom zabezpečení, samozrejme, aj jeho finančná podpora, ktorá, žiaľ, u nás je absolútne nedostatočná. Pýtam sa, kto sa má za riešenie všetkých týchto všeobecne naliehavých otázok postaviť vo vláde Slovenskej republiky. Ministerstvo hospodárstva má množstvo skutočne významných úloh od energetiky cez podporu podnikania, vnútorný obchod a ďalšie. Preto je cestovný ruch jednoducho len jedným viac či menej akceptovaným príveskom. Vážené kolegyne, kolegovia, ak si vážime vlastné rozhodnutia a vlastné uznesenia či názory predpokladám odborníkov, ktorých všetky parlamentné strany nominovali do spoločnej komisie výborov Národnej rady pre cestovný ruch, potom nebudem váhať pri podpore pozmeňujúceho návrhu k vládnemu návrhu zákona o organizácii ústrednej štátnej správy. V prípade, že by pán navrhovateľ, pán podpredseda vlády Slovenskej republiky chcel sa ohradiť tou klauzulou, že ide návrh nad rámec zákona, chcel by som len pripomenúť, aby som sa nevracal k tomu, že uvedené paragrafy sú v návrhy vlády otvorené. A po druhé, návrh na zriadenie úradu s vymedzenými kompetenciami, rozsahom činností, personálnym, materiálnym zabezpečením je k dispozícii členom vlády Slovenskej republiky už niekoľko týždňov. Po tretie, otázky finančného zabezpečenia, ktoré sa delia na spomínané jednorazové náklady vo výške 80 miliónov a delimitáciu približne 40 miliónov z ministerstva hospodárstva, sú riešené v pozmeňujúcich návrhoch, s ktorými som vystúpil k štátnemu rozpočtu na rok 2002. Dovoľte mi preto predniesť, a pretože pozmeňujúci návrh, ktorý súvisí s bodmi 8 a 17 spoločnej správy, ale ide o legislatívnotechnické spresnenie textu, preto by som odporúčal, aby sme hlasovali aj o tomto pozmeňujúcom návrhu. Konkrétne v druhej časti ministerstvá sa v § 6 Ministerstvo hospodárstva Slovenskej republiky vypúšťajú v písmene g) slová „cestovný ruch“. Zdôvodnenie som uviedol, ale z návrhu vyplýva, že vláda Slovenskej republiky uznesením č.185 v časti C1 v bode 4 uložila ministrovi hospodárstva pripraviť návrh legislatívnej normy na zriadenie Národného úradu pre cestovný ruch s termínom v roku 2002. Takýto postup predpokladá presun kompetencií v oblasti cestovného ruchu na Národný úrad pre cestovný ruch Slovenskej republiky. Vo vláde Slovenskej republiky je predložený návrh na zriadenie uvedeného úradu k 1. 1. 2002. Vzhľadom na to je potrebné vypustiť uvedené kompetencie z pôsobnosti Ministerstva hospodárstva Slovenskej republiky. Po druhé, v tretej časti ostatné ústredné orgány štátnej správy sa za § 34 dopĺňa § 35, a to Národný úrad pre cestovný ruch Slovenskej republiky. Následne sa prečíslujú § 35 a § 42. Zdôvodnenie bolo takisto bolo vo vystúpení. Možno na doplnenie, že v súlade so správou vlády Slovenskej republiky a Národným programom rozvoja cestovného ruchu sa navrhuje zriadiť Národný úrad pre cestovný ruch Slovenskej republiky. Národná rada Slovenskej republiky požiadala vládu Slovenskej republiky uznesením č. 1336 z 5. apríla 2001 o zriadenie Národného úradu pre cestovný ruch ako ústredného orgánu štátnej správy k 1. 1. 2002. Z uvedených dôvodov sa tieto skutočnosti navrhujú upraviť aj vo vládnom návrhu zákona o organizácii ústrednej štátnej správy. Chcel by som ešte zdôrazniť, že pod pozmeňujúcim návrhom sú podpísaní členovia spoločnej komisie výborov Národnej rady pre cestovný ruch, a tým i zástupcovia väčšiny poslaneckých klubov, ktorí, predpokladám, získajú podporu pre tento návrh aj u svojich kolegov. Vážené poslankyne, vážení poslanci, ďakujem vám týmto za trpezlivosť pri výpočte pozitív a inštitucionálneho a finančného zabezpečenia cestovného ruchu i za predpokladanú podporu predloženého pozmeňujúceho návrhu. Ďakujem za pozornosť. M. Andel, podpredseda NR SR: Ďakujem, pán kolega, za vaše vystúpenie. Slovo má pán poslanec Sopko.